Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-ábhair

(2022/C 219/04)

Bronnann an foilseachán seo an ceart cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilseacháin seo.

DOICIMÉAD AONAIR

“Marmelada Branca de Odivelas”

AE Uimh.: PGI-PT-02609 – 19.5.2020

STFC ( ) TGFC (X)

1. Ainm(neacha) [STFC nó TGFC]

“Marmelada Branca de Odivelas”

2. Ballstát nó Tríú Tír

an Phortaingéil

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 1.6. Torthaí, glasraí agus gránaigh, iad úr nó próiseáilte

3.2. Tuairisc ar an táirge a bhfuil an t-ainm in (1) ag tagairt dó

Is subh torthaí é “Marmelada Branca de Odivelas” a dhéantar trí mhéiseacarp cainche a chócaráil i siúcra bán, uisce agus sú líomóide agus sa mhéid sin amháin.

Dath idir buí agus bánbhuí atá ar an méiseacarp cainche agus d’fhéadfadh imireacha scothghlasa a bheith air. Baintear úsáid as siúcra bán chun an cháis cainche seo a fháil, rud a bhfuil dath beagnach bán air. Baintear úsáid as sú líomóide chun cosc a chur ar ocsaídiú bhia na cainche tar éis an craiceann a bhaint di.

Ní mór 350 g cainche i bhfoirm laín nó purée a úsáid chun 1 000 g den táirge críochnaithe a dhéanamh.

Chun an tsíoróip siúcra a dhéanamh téitear an méid ceart uisce agus siúcra agus is é an gnáthchoibhneas a bhíonn ann 1 kg siúcra le 250 ml uisce.

Tá na saintréithe fisiceacha agus orgánaileipteacha seo a leanas ag “Marmelada Branca de Odivelas”:

Dath: aonfhoirmeach, beagnach bán

Loinnir: aonfhoirmeach agus dian

Comhsheasmhacht: daingean go leor le gearradh le scian

Dea-bholadh: cainche

Blas: Milis

3.3. Beatha (i gcás táirgí de bhunadh ainmhíoch amháin) agus amhábhair (i gcás táirgí próiseáilte amháin)

—

3.4. Céimeanna sonracha sa táirgeadh nach mór a dhéanamh sa limistéar geografach sainaitheanta

Ní mór gach céim i dtáirgeadh “Marmelada Branca de Odivelas” a dhéanamh sa limistéar sainithe, i mbardas Odivelas i gCeantar Liospóin:

Seachadadh na n-amhábhar agus stóráil; an toradh a roghnú, a ní, a scamhadh, a chócaráil agus a laíonáil; na comhábhair a mheá agus an tsíoróip siúcra a ullmhú, an tsíoróip siúcra agus an purée cainche a meascadh agus a chócaráil; na coimeádáin a líonadh, an táirge a chobhsú (scíth), gearradh sa chruth atá ag teastáil agus triomú.

3.5. Sainrialacha maidir le slisniú, grátáil agus pacáistiú etc. an táirge dá dtagraíonn an t-ainm cláraithe

—

3.6. Sainrialacha maidir le lipéadú an táirge dá dtagraíonn an t-ainm cláraithe

Gan beann ar an bhfoirm ina gcuirtear an táirge ar taispeáint lena dhíol, ní mór na focail “Marmelada Branca de Odivelas” - IGP [“Marmelada Branca de Odivelas” - TGFC] a bheith ar an lipéad agus an lógó táirge thíos uaidh sin.

4. Sainmhíniú gonta ar an limistéar geografach

Tá bardas Odivelas i gCeantar Liospóin.

5. Baint leis an limistéar geografach

Is iad saintréithe “Marmelada Branca de Odivelas” agus na tosca daonna sa limistéar geografach sainithe is cúis lena chlú.

Is é atá in “Marmelada Branca de Odivelas” oidhreacht tuata na mban rialta Cistéirseach i gclochar St. Denis in Odivelas. Tá sé ar cheann de réimse éagsúlaithe “milseán clochair” ardcháilíochta atá á ndéanamh in Odivelas le blianta fada.

Tá saintréithe sonracha ag ‘Marmelada Branca de Odivelas, a tháirgtear i mbardas Odivelas, ar féidir iad a leagan ar na modhanna traidisiúnta a ús0áideadh sa chlochar, modhanna a leanadh go comhsheasmhach dílis agus a cuireadh ar aghaidh ó ghlúin go glúin in Odivelas.

Tagann sainiúlacht na suibhe torthaí as: saineolas seanbhunaithe na dtáirgeoirí in Odivelas a leanann traidisiún stairiúil a cuireadh ar aghaidh ó ghlúin go glúin agus a bunaíodh ar an gcaoi sin le himeachta ama; na cineálacha éagsúla margaíochta, ina luaitear Odivelas i gcónaí; gurb ann do phannaí agus gearrthóirí atá os cionn céad bliain d’aois agus atá fós ina múnlaí le haghaidh roinnt de na cruthanna fós sa lá atá inniu ann; gurb in Odivelas a rinneadh an táirge i gcónaí agus na tosca stairiúla a nascann an táirge le Odivelas, rud a dheimhníonn a chlú.

Tagann saintréithe sonracha “Marmelada Branca de Odivelas” as an saineolas áitiúil a úsáidtear sa phróiseas táirgthe traidisiúnta: idir roghnú mionchúiseach na dtorthaí agus an pointe ama a shroicheann an siúcra céim “an mhill chrua” a chinneadh go cruinn, is é sin nuair a iompaíonn méid beag a chuirtear in uisce fuar ina mheall, rud a chinneann na táirgeoirí áitiúla de réir a dtaithí agus léiríonn sin cé chomh tábhachtach is atá an toisc dhaonna.

De bhrí go bhfuil dath beagnach bán ar an gcáis cainche, cé nach amhlaidh atá cinn eile, tá clú uirthi agus tá tuairiscí uirthi agus tagairtí di i leabhair agus i lámhscríbhinní le fada an lá, in O Livro de Receitas da Ultima Freira de Odivelas [leabhar oidis na mná rialta deirí sa chlochar]. Tá staraithe ar aon tuairim gur tras-scríobhadh an t-oideas go cruinn agus go ndearbhaítear ar an gcaoi sin leis an doiciméad barántúlacht an táirge, agus rud atá tábhachtach, gur oideas le haghaidh Marmelada Branca [cáis cainche bhán] atá ann.

An áit a bhí aige i mbabhta ceannais an chomórtais 7 Maravilhas Doces de Portugal in 2019, na gradaim atá buaite aici, sna comórtais náisiúnta um Milseáin Thorthaí Thraidisiúnta Phortaingéalacha agus tagairtí sna meáin, is cruthúnas an méid sin, i measc nithe eile, ar an gclú atá ar an táirge faoi láthair.

Mar shampla, d’fhoilsigh an nuachtán SOL alt an 5 Meitheamh 2015 maidir le Confraria da Marmelada Branca de Odivelas [Cumann Marmelada Branca de Odivelas] inar léiríodh barántúlacht agus uathúlacht an táirge.

Is mar seo a dhéanann Maria de Lourdes Modesto cur síos ar “Marmelada Branca de Odivelas” in Doces Conventuais e Licores da Tradição Portuguesa (1981): “An cháis cainche a dhéantar in Odivelas go fóill, is í sin an ceann is fearr ar fad. Is í an cháis cainche atá beagnach íonbhán, agus sin amháin, a bhfuil an t-ainm naofa sin tuillte aici – a leithéid d’aoibhneas!”.

Tagairt d’fhoilsiú na sonraíochta

https://www.dgadr.gov.pt/images/docs/val/dop_igp_etg/Valor/CE_marmelada_branca_odivelas.pdf

(1) IO L 343, 14.12.2012, lch. 1.